R5dwMg/zh-wiki-yue-long huggingface dataset:
詹秀君係前香港無綫電視女藝員兼電影演員，1999年入行，2003年開始拍無綫電視劇集，出道作係《皆大歡喜》。佢2004年第19期無綫電視藝員訓練班畢業，出演角色多數係閒角同配角，2006年憑住參演無綫電視劇集《潮爆大狀》飾演護士古愛美一角開始多人識。
反送中運動兩周年澳洲集會係由澳洲香港人組織澳港聯，2021年6月12號喺澳洲雪梨、布里斯本、阿德萊德同埋珀斯舉行，聲援香港反送中運動嘅集會。因為疫情關係而搞唔到集會嘅墨爾本，就有搞咗反送中運動嘅展覽。
區嘉宏喺1988年加入人民入境事務處做助理入境事務主任，2009年升做總入境事務主任，2014年升做助理首席入境事務主任，2015年升做首席入境事務主任，2018年升做入境事務處助理處長，2019年升做入境事務處副處長。
《非常婚事》，香港片名《冥婚啟示》Revelation of Ghost Marriage，係一部台灣、香港同埋新加坡合作投資嘅電影。由吳君如、李國煌、詹瑞文同埋王柏傑主演。電影由新加坡導演王明操刀，全片喺新加坡拍攝。
雖然兩名主要演員吳君如同詹瑞文一直比較多演出搞笑劇情，但係吳君如喺呢套戲嘅造型，就化身息影女歌星，被某啲傳媒形容為蔡琴上身，甚至有啲老化。吳君如對呢個角色安排無意見，但就花咗好多心機喺設計自己喺套戲入面嘅形象。
而飾演吳君如個仔嘅王柏傑就話，今次係第二次同吳君如合作，學到好多嘢。佢又形容，吳君如雖然唔笑嗰陣個樣好嚴肅，但佢其實為人外冷內熱，熟悉咗佢之後會發現佢個人幾好玩。不過，佢又提到因為自己英文唔係咁好，所以同Ryan嘅溝通，有時需要指手劃腳。
佢嘅種名californica係加利福尼亞噉解。佢原本生喺美國西部同埋墨西哥，分佈嚮美國加州，向外邊延伸到去俄勒岡州、華盛頓州、內華達州、亞利桑那州同埋新墨西哥州等幾個州，而佢嚮墨西哥就分佈嚮索諾拉州同下加利福尼亞州嘅西北部。
植株可以生到成五十到六十公分咁高。啲葉係互生嘅，綠色，葉係分裂型，裂片個頂係圓形。啲花單獨生嚮一枝頗為之長嘅花莖上邊，有四塊花瓣，花瓣長二到六公分，花係黃色到橙色咁上下，開花期係從二月到九月。啲花會做睡眠運動，嚮晚黑啲花會合起身，到第二日朝早再開返。
佢係一種耐旱兼佮容易栽培嘅觀賞花卉，鍾意成日晒太陽、同埋排水良好嘅沙質泥或者係貧瘠嘅土地。除咗可以做庭園、公路綠化美化嘅植物之外，佢經常會出現嚮路兩邊、受到擾動嘅土地同埋火災燒過之後嘅地方，佢嚮受擾動過啲泥入邊生得好好。
加州罌粟對好多美國西部原住民嚟講係具有文化意義嘅，其中包括咗美國西部嘅Luiseno、Cahuilla、Costanoan 同埋 Pomo 部落。佢哋大多數經常用植物或者係植物嘅特定部位嚟作為嘢食或者藥。
《艷光四射》係何韻詩加盟東亞唱片後發行嘅首張專輯，主題係向八十年代嘅樂壇巨星致敬。佢一改以往中性嘅形象，改為以性感女性嘅姿態出現，主打歌〈艷光四射〉嘅MV亦就此形象而拍攝，以展露佢嘅女性魅力。而標題中「艷」一字係獻畀佢師父梅艷芳。
庇利金街個名已經無從稽考。最似嘅原因係用比利時伊珀爾入面嘅自治市鎮Boezinge嘅庇利金山脊命名。呢個地方喺1917年第一次世界大戰入面嘅帕斯尚爾戰役發生咗激烈嘅戰鬥，數以千計嘅英軍喺庇利金山脊陣亡。
法蘭西第一共和國成立後1年，共和國落入羅伯斯庇爾為首嘅激進革命分子手上。佢哋用武力鎮壓反對革命嘅人，喺恐怖統治期間，估計有一萬六千至四萬人死咗，有啲係俾人送上斷頭台，包括前法王路易十六嘅老婆瑪麗安東妮。
呢間嘢之前係1958年成立嘅廣東罐頭廠，後嚟改咗名做廣州鷹金錢食品廠。喺投產期間，曾經試過有「亞洲最大嘅罐頭廠」稱呼，入面成日用廣東地區出產啲生菓、蔬菜同水產字樣嚟出罐裝食品賣到中國大陸同海外其他地方。
尤其係1970～1990年代賣到周街都係嘅「罐裝豆䜴鯪魚」就係呢間工廠出嘅。2008年9月，由於廠區入面啲建築同結構已經逐漸唔啱而家大型現代化機械生產，加上嗰時廣州地區實行「退二進三」政策，工廠亦決定將廠房搬到從化一帶繼續生產任務。
工廠搬走之後，雖然用地好早俾天河區人民政府收返用嚟發展金融城，但實質上嚿地皮俾鷹金錢工廠睇實。直到2009年集美組開始同鷹金錢工廠簽約，好快接手呢間工廠，重將呢個廠區改造成以互聯網科技、餐飲做主題嘅創意園而正式對外開放。
朔望月，天文週期，朔與朔之週期，月相週期，以此定為一個月。朔望，月相兩個極端為代表。簡單而言，朔為無月之夜，望為月圓之夜。精準而言，朔為日月相合，亦即同赤經，望為日月相沖，赤經相差半圓。一朔望月平均約二十九日半。
課室15間，輔導教學室、設計與應用科技室、家政及多用途特別室、視覺藝術室、音樂室、圖書室、電腦室、會議室、資源教學室、健身室、音樂小天地、畢業生視藝職訓創作室、言語治療室、閱讀天地，另有社工室、醫療室、籃球場、禮堂、感覺統合室、雨天操場。
中國語文、實用英語、數學、常識、科學、德育及公民教育、個人、社會及人文教育、音樂、體育、視覺藝術、電腦、科技與生活、設計與科技、普通話、公民與社會發展、資訊及通訊科技、多元智能、資源教學、個別學習計劃、言語治療、圖書課。
《出貓特攻隊》係2017年泰國電影，由納塔屈彭皮里亞執導，茱蒂蒙翠莎容素欣、查朗桑提納托古、依莎亞賀素雲、提拉東蘇帕龐皮尤主演，用出貓做主題。呢套唔單止2017年泰國最高票房電影，重打破咗香港、臺灣、馬來西亞等地歷嚟最高票房泰國電影紀錄。
出貓係人生嘅必經階段，最重要嘅係識用腦。家境一般嘅Lynn憑屈機成績考入名校，同高材生Bank成為星級模範生。一次考試，Lynn心軟放水幫朋友，點知卻惹來一班富二代出錢請佢出貓。Lynn敵唔過金錢誘惑，IQ爆棚嘅佢諗出連串超乎想像嘅出貓方法，生意自此愈做愈大﹗喺就快畢業嗰陣，有班人出高價請佢幫手挑戰海外公開試，更拉埋Bank落水一齊幫手。
玫瑰係一拃圓嘅楔積，即係話，玫瑰可以寫做商空間 C/S，其中C係一拃圓嘅不交聯集，S就係每個圓抽一點出嚟。如果當玫瑰係一個胞複形嚟睇嘅話，佢有一個頂點，另外每一塊花瓣對應一條邊，呢點亦都令佢可以被睇做一個拓撲圖。
呢張唱碟集結咗好多粵語流行曲，填咗國語歌詞後，翻唱做國語版，呢個係多數香港歌手開拓如台灣等嘅國語歌市場嘅模式。專輯內除咗八隻國語歌，四隻粵語歌，啲歌幾乎係出自喺香港華星唱片1985年出嘅兩張大熱專輯《似水流年》同《壞女孩》嘅歌。
楊文蔚出身基層，6歲時嗰陣因為阿爸阿媽離婚而同細佬跟阿嫲住。佢中學讀樂善堂楊葛小琳中學，初頭玩短跑同打排球，因為體育先生發現佢彈跳力好，所以搵佢入跳高校隊，之後重因為跳高好叻，中五就轉校到拔萃女書院，但係因英文成績唔好而要重讀中三。
楊文蔚先喺2016年3月19號憑1米81成績破香港女子跳高紀錄，再喺同年5月8號同20號先後再創1米82同1米83嘅香港紀錄。2017年4月30號，楊文蔚喺亞洲田徑大獎賽跳出1米88，第四度破香港紀錄。
當初設計87式自動步槍嘅原因係為咗取代解放軍用咗一段時間、但係唔係咁好用嘅56式自動步槍。所以後嚟響1981年，中國北方工業集團公司幫解放軍成功設計咗一款新型步槍叫81式自動步槍，但係解放軍要求佢設計一款比81式仲勁啲嘅槍，所以呢間公司又設計咗一款新槍，仲響1987年正式啟用，就係87式自動步槍。
87式自動步槍對於中國步槍嚟講可以話係影響深遠，因為依家解放軍常用步槍都係照住87式嚟改良，03式個樣仲係同87式差唔多一模一樣。仲有，佢係解放軍用過咁多種中國步槍以嚟，唯一一個真真正正自主研發、完全唔抄外國嘅槍，就算95式同03式都係有啲抄外國。
練功扶手，又或者叫練功扶把，係芭蕾舞上一種常用嘅練習用架生。一碌練功扶手會係一碌打橫嘅長條。喺用練功扶手嗰陣，一個練習芭蕾舞嘅人會一隻手掹住條扶手，再一路慢慢噉做出佢想練嘅舞步。噉樣做嘅用意在於，芭蕾舞當中有好多舞步都要求極強嘅平衡力，通常啲學生一開始嗰陣都唔夠平衡力獨力做出一個舞步，所以個老師就搵條扶手，俾佢哋試吓喺有嘢扶住嘅情況下做出個舞步先，等佢哋做到有咁上下熟先試吓要佢哋唔靠扶手做出個舞步。
無論初階定高階，一堂芭蕾舞堂通常都係以喺練功扶手側邊做嘅運動開始嘅。個老師會首先要啲學生喺掹住條扶手嘅情況下練習嗰堂要學同練嘅舞步，等到佢哋曉正確噉做出個舞步，個老師好多時就會攞走條扶手，要啲學生唔扶住任何嘢做出啱啱學咗嘅舞步。
細個嗰時參加過中央人民廣播電台嘅少年廣播合唱團。喺佢入做北京曲藝團之後開頭無奈就話學山東快書，但係後嚟拜咗馬季先至改學相聲。喺1980年開始到2001年期間，佢同李國盛一齊合作，整咗成百幾段相聲出嚟。
無限國際象棋指嘅係喺一個無界限嘅棋盤上面玩嘅國際象棋變體，好多唔同嘅棋手、棋理論家同數學家都有提出過唔同嘅無限國際象棋模型，有爲咗捉棋嘅，亦都有爲咗研究理論嘅。有研究發現，雖然個棋盤係無限大，但係有啲情況棋手可以喺有限步之內勝出。
票站調查即係喺選舉票站出口，見到啲人一投完票出嚟，即刻做對投票結果訪問嘅一種民意測驗。喺外國，做調查嘅機構通常係報章或者電子傳媒出錢請佢哋做，方便佢哋喺點票結果公布前，盡早估算投票結果，因為某啲地方點票可能要幾個鐘頭甚至幾日先至完成。
好似其他民意調查咁，票站調查一樣會有「誤差」。呢方面，最出名嘅案例係1992年英國國會大選。當時兩個票站調查都推算，選舉結果將會令國會內無一個政黨可以取得過半議席嘅情況，但係實際點票結果顯示，馬卓安領導嘅保守黨政府雖然議席大減，但都重可以靠些微少數可以獨自組成多數派政府。
票站調查嘅一個要害係選取調查對像時會有偏差。雖然一般嚟講，票站調查訪問嘅人數比民意調查更多，但係始終只係所有選民嘅一小部份。由於調查機構多數由傳媒贊助，而傳媒往往希望可以喺投票結束後第一時間公布投票嘅推算結果，調查機構唯有響投票結束前幾個鐘停止搜集數據以爭取時間整理推算，所以冇將投票最後一段時間計算在內，容易出現偏差。
因為某啲選民，好似阿婆阿伯同師奶，比較鍾意響朝早投票，佢哋嘅意向可能會響票站中畀人不成比例咁放大咗。相反，晏啲投票嘅人就會被忽略。同時，選民願唔願接受訪問，以及會唔會如實咁講出自己嘅投票選擇，亦都會左右誤差幅度。
為咗減少誤差，過去有調查機構透過「pooling」方式，將各自搜集到嘅數據共同享用，以增加準確度。響2005年英國大選，英國廣播公司同獨立電視ITV就透過呢種方式，預測英國工黨響大選中贏得 66 席，脗合後來官方公布嘅選舉結果。
以往，有唔少批評指票站調查嘅結果若果係喺投票結束前披露，會影響選舉結果。就以1980年美國總統選舉為例，NBC電視台響美國東岸時間夜晚八點十五分，根據同二萬人做嘅票站調查，就宣稱共和黨總統候選人朗奴．列根會勝出。
因為當時響美國西岸，時間係下晝五點十五分，投票重未完，所以有人質疑披露票站調查數據影響咗選舉結果。另外，響2004年美國總統大選，亦有人喺投票結束前，透過互聯網披露票站調查結果，重一度預言民主黨總統候選人克里會贏。
由1991年立法局首次進行分區直選開始，就有人響香港舉行嘅選舉做票站調查，當中以香港大學民意研究計劃最出名。2004年，選舉管理委員會為咗增加票站調查機構嘅透明度，公布全部報請進行票站調查機構嘅機構名同工作人員嘅名，外界先至可以掌握票站調查機構嘅情況。
各個調查機構嘅負責人分別係鍾庭耀、徐德明、麥燕薇、胡春月、潘儉群、陳子陞……。有網民指出，香港研究協會百幾個東區嘅調查員當中，起碼有一半嘅個名同培僑中學、福建中學及漢華中學嘅學生相同，甚至有培僑中學老師嘅名字。
皮利斯要到2000年打歐洲國家盃之後先至為人熟悉。嗰陣時佢走到英超打阿仙奴。2002年佢贏得英格蘭足球先生，而佢亦成功帶起阿仙奴贏咗英超聯賽冠軍。喺2004年，皮利斯重幫阿仙奴以不敗姿態贏得英超聯賽冠軍。
招商永隆銀行中心原名叫「銀行中心」，因為位處旺角，好多時被叫做「旺角銀行中心」。2010年代中期，銀行中心業主永隆銀行低調將大廈名改做「永隆銀行中心」，再到2018年10月隨住永隆銀行改名，再改名做「招商永隆銀行中心」，不過政府官方資料、巴士站牌等地方依然用緊「銀行中心」呢個名。
星光行由九龍置地公司起，投資人包括霍英東、何鴻燊、何添、關啟明、鍾明輝等。大廈嚮1964年落成，九龍倉曾經市場定位係外國遊客購物商場。收尾改建，嚮1967年改名做九龍商業大廈，之後再改名星光行，用到今日。
東姑阿都拉曼國家公園喺沙巴州亞庇岸外嘅南中國海上，由佳雅島，沙比島、馬姆迪島、馬奴干島同蘇洛島等五個島嶼組成，喺1974年正式被列為海洋生態國家公園，以保護呢片海域內嘅海洋生態。呢幾個群島，除咗擁有靚沙灘同清澈海水，仲有好多唔同種類珊瑚同海洋生物。
呢啲島嶼有折疊嘅砂岩同沈積岩所覆蓋，係沙巴西部海岸克羅克山脈岩層嘅一部分。 喺大約一百萬年前冰河時代即將結束時，海平面發生咗變化，導致部分大陸被海域割斷，從而形成咗今日呢啲島嶼。裸露嘅砂岩喺島嘅海岸形成咗海崖、海洞、蜂窩狀風化同石頭沖積裂縫。
2002年開始，更生中心成為香港另一個代替監禁嘅新刑罰，適合14至20歲嘅青少年犯人，無論係男定女。如果犯人判處短期羈留式刑罰，但係唔適合判入勞教中心或教導所，就可以判入更生中心。更生中心嘅目的，係防止犯人再有犯罪行為，同埋協助佢哋改過自新，重新融入社會。
《Good Night Show 發洩擂台》係香港電視娛樂製作嘅遊戲節目，亦係「Good Night Show」系列嘅節目。呢個節目由2018年11月19號到12月5號，喺逢禮拜一到三晚九點四十五分到十點半，喺ViuTV播映，2018年12月11號開始改喺逢禮拜二同三同一時段播。
對於電腦嚟講，唔同系統有可能使用唔同嘅內碼。但係如果唔同系統之間要交換文件，就會發生亂碼現象。解決嘅方法就係，喺交換文件前，文件提供者首先將由內碼形式儲存嘅文件，轉換成交換碼形式嚟儲存，之後先至交換。
對繁體中文嚟講，中文編碼嘅事實標準爲大五碼或者統一碼。鮮有系統或者軟件用中文標準交換碼作爲內碼，甚至喺交換文件嗰陣時都唔會轉成呢種交換碼。而即使大五碼嘅設計只係作爲內碼，而唔係交換碼，當中好多字符都冇收入，交換文件時可能會造成部份資料流失，或者因爲各使用者嘅個人補充造字編碼唔一樣而令造字部份出現亂碼。
十四點和平原則係美國總統伍德羅威爾遜，喺一次大戰嘅和解過程期間嘅提議，表示咗佢對歐洲將來嘅願景。呢啲原則係威爾遜喺1918年，對美國國會嘅一番演講期間所提出嘅。不過，協約國嘅其他領袖都對呢種完美主義有啲懷疑。
由於德軍唔斷使用潛水艇嚟攻擊英美嘅船隻，加上美國發現咗詹默曼電報嘅緣故，美國終於喺1917年4月6號向中央國宣戰，正式加入咗一次大戰。威爾遜希望美國唔會好似歐洲國家咁用戰爭嚟解決領土嘅爭議，反而係應該推廣道德嘅目標。
呢系列嘅原則係威爾遜實行進步主義嘅方法之一，其中包含咗唔少嘅概念，包括自由貿易、秘密協議、民主主義、民族自決等。英國首相勞萊佐治喺呢個演講嘅3日之前，發表咗一個相似嘅演説，不過分別係裏面提及咗戰爭賠償,同埋冇對鄂圖曼帝國嘅少數族裔應承任何自治權。
蘇浩對政治有興趣，係因為2003年七一遊行。佢參加過港台舉辦嘅「政壇新秀訓練班」。2006年，蘇浩同幾位年輕人因為關心香港政制發展，成立「青年政改大聯盟」，喺facebook開設群組，曾經舉辦街頭青少年論壇，鼓勵青少年提出心目中嘅政改方案。
2010年因為唔同意民主黨喺政改中「轉軚」，於是轉投選民力量、人民力量，參加「票債票償」運動，喺2011年區議會選舉出選中西區中環選區，狙擊民主黨許智峯，同報稱獨立嘅衛珮璇競爭議席，結果大敗，票債票償運動衰咗。
選舉結果係以翼贊政治體制協議會攞到全部466席入面嘅381席大獲全勝，攞到八成議席。喺部分選區翼贊政治體制協議會嘅候選人係等額選舉冇對手嘅情況下贏硬。剩底85席就由冇得到翼贊政治體制協議會推薦同獨立人士贏出。
台灣道路設計問題近年已經成為唔少人關注嘅問題，美國有線電視新聞網CNN喺2023年初一篇報道甚至形容台灣道路係「交通地獄」，不利國際觀光。有啲人就指出，台灣道路設計標準鬆散，權責又分散喺唔同嘅政府機關，就連路上面嘅標示線以及路側規範都無統一標準。
3月25號開始，由於一位負責呢個節目嘅女職員係一位初步確診人士嘅密切接觸者，佢自己同埋同佢有密切接觸嘅同事都需要家居隔離，所以節目暫停製作同播映，4月14號恢復播映，播到5月29號。同年9月港台電視再推出新一輯《上網問功課 升級學堂》，由陳凱詠、陳炳銓主持，由2020年9月7號到11月27號逢禮拜一到五喺港台電視31播。
多姐係微辣集團嘅幕前主力之一，不過佢有嚸言行備受公眾批評，例如試過揸車時亂來，搞到交通阻塞，最大劑嘅莫過於聯同公司好多人公開噉對微辣集團前經理人劉靜儀口誅筆伐，話佢呑唨廣告商畀公司嘅禮物嗙其他人嘅有薪任務去做，阿晶後來自殺而死，多姐即刻開始俾大把網民鬧之前有份唈佢，對命案有責任，而其“而且我只係覺得真相或者證據係呢刻已經唔重要了”嗙“潮退就知邊個冇着褲啦”嘅講法更經常被攞去嘲諷佢自己。
上議院嘅議員全部都唔係民選嘅。議員包括靈職議員同埋世俗議員。靈職議員代表國教英倫聖公會，由時任主教兼任。由於聖公會係英國國教，靈職議員同其他上議員有相同立法權力，但英國聖公會本身嘅憲制修訂亦需要靈職議員喺上議院提出，國會通過，先至算數。
英國國會嘅法例草案可以由政府喺英國下議院提出，亦可以由下議院或者上議院主動提出。法案要過晒兩院先至會成為法律。上議院負責審核英國下議院通過嘅法案，而且經常會提出修訂。一般情況下，上議院無權單方面廢除下議院通過嘅法案，但可以將具爭議嘅法案發還下議員重審，或者拖延法案生效日期最多一年，為英國嘅民主政制提供選票以外嘅一種權力制衡。
每年國會開幕大典，君主都會喺上議院議事廳向全體國會議員致辭，內容一般由現屆政府提供，解釋嚟緊一年嘅立法計劃。終審法庭嘅崗位曾經由上議院轄下嘅上院法官包辦，直至2009年英國終審法院成立，立法、司法正式徹底分家。
1998年開通嘅輕快鐵5 Kelana Jaya Line亦有五座車站喺境內，分別為再也花園站、亞洲再也站、百樂花園站、幸福花園站同格拉那再也站。梳邦谷站、阿拉白沙羅站同格林瑪麗站隨住格拉那再也線延長線喺2016年6月開通而啟用。
2018年3月31號，學校正式舉辦初中入學考試，事件出街之後因為涉嫌違反教育局嘅招生法令，俾廣州當地媒體喺2018年4月4號曝光之後引起廣泛討論而震驚成個廣州教育界，廣州市教育局亦第一時間關注咗呢單大頭佛。
2018年4月21號，呢間學校俾海珠區教育局通報批評，佢嘅初中入學考試明顯違反咗九年義務教育階段學生招生工作嘅相關規定，從2019年夏開始減少學校30%嘅招生計劃，重炒埋現任校長兼年檢平定降級到「基本合格」範疇。
張俊彥響1960年畢業於國立成功大學電機系，並分別於1962年、1970年獲得國立交通大學電子研究所碩士、博士，亦都係臺灣教育史上第一位本土工學博士。張俊彥原有意出國留學，但因其中阿爸張木火涉入麻豆事件，張俊彥被警總列入黑名單，無法出國留學，因此只能喺台灣取得博士。
英國喺2020年1月31號出現第一單感染個案，嗰時有兩位中國大陸留學生喺英倫北約郡約克玩，喺入住酒店時身體唔舒服，後嚟轉院到紐卡素時發現感染咗武漢肺炎。同日喺中國湖北武漢出發，飛到英國英格蘭牛津郡布里茲諾頓嘅軍機機場時，當地官員懷疑會將病毒帶到英國而搞出大傳播，結果證實係虛驚一場。
踏入2月後，喺2月6號出現第3單武漢肺炎個案，患者曾經同星加坡班老友去咗法國上薩華一帶滑雪，1月28號返到英國英格蘭東修適士時冇乜明顯感冒發燒症狀，直到2月6號先至被確診。正因爲呢單個案，當地政府開始加強入境監控，對凡係最近兩個禮拜內去過中國大陸、香港、澳門、日本、南韓、馬來西亞、臺灣、星加坡、泰國啲旅客都必須要採取隔離措施。
疫情從2月28號開始出現大爆發。喺威爾斯同北愛爾蘭都各收到第一單感染武漢肺炎個案，患者曾經去過意大利北邊玩。同日喺英格蘭又收到兩單確診武漢肺炎個案，都係英格蘭本地公民，既冇任何既往疾病史，又冇接觸過其他武漢肺炎患者。
踏入3月之後，疫情正式開始大爆發。3月1號連埋大曼徹斯特同埋蘇格蘭在內，出現13單感染武漢肺炎個案。第二日喺根德郡、赫福郡同德雲郡，都夾埋收到四單個案，都係由意大利遊完返嚟嘅居民。直到3月4號深夜為止，雖然先後喺直布羅陀、蘇格蘭大格拉斯哥、嘉林邊山脈都發現有感染武漢肺炎個案，但嗰時重未發現死亡個案。
2020年3月5號，感染個案破咗一百大關，重出現第一單死亡個案。死者係位70歲嘅阿婆，佢當日感染咗武漢肺炎，送院之後直接證實不治。從嗰日開始，感染個案越嚟越多，重喺第二日又出一單死亡個案。到3月9號爲止，感染個案上升到321單，死亡個案達到5單，喺英格蘭多實郡都出現第一單感染武漢肺炎個案。
2020年3月16號，感染個案去到1543單，死亡個案去到55單。首相鮑里斯·約翰遜建議喺英國當地啲民眾，若果冇乜必要或唔緊急情況下，都暫時唔好出去旅遊或接觸第啲人。重建議民眾暫時唔好去酒吧或夜總會、戲院等人員密集場所，重建議喺屋企辦公。
2020年3月18號，感染個案破咗二千大關，死亡個案破咗一百大關。喺威爾士，當地政府宣佈受疫情影響，從後日開始，冚唪唥學校都要停課。隨後北愛爾蘭都借鑒咗威爾士嘅停課行動所為，淨低嘅英格蘭同蘇格蘭政府都宣佈冚唪唥學校喺後日停課。
2020年3月23號，感染個案破咗六千大關，死亡個案破咗三百大關。英國當地好多商場都要閂門大吉嚟避開疫情。同日政府重直接要求喺疫情期間要嘚喺屋企，除非係需要緊急購買、有必要兼好緊急嘅工作性旅遊、醫學需要、保姆四種是但一個理由先至有得出街。
英國國會就喺休會前嘅3月26號通過咗緊急法案，重喺第二日生效。法令除為被召回嘅退休醫護提供保障外，最緊要嘅係俾咗差人啲執法權，去限制啲活動舉行，同埋關閉酒吧等營業場地。違反法令嘅民眾，首次會被開罰60英鎊，再犯開罰120英鎊。
英國國會喺2020年3月27號實施咗緊急法案後嘅第一個禮拜，陸續浮現咗差人一啲執法嘅問題，被輿論質疑係濫權。似前英國最高法院法官桑普遜就同BBC講，英國嘅警務傳統度，差人不過係有著制服嘅公民，唔係唯政府指揮、鐵板一塊嘅成員，又話後者嘅出現正係步向警察國家嘅開端。
黃國昌係臺灣政治人物、法學家、律師，曾任中央研究院研究員、教授等職。前時代力量黨主席。2016年1月16號，黃國昌當選第九屆立法委員，擊敗資深立委李慶華。3月25號，黃國昌續任時代力量黨主席。2019年1月21號，黃國昌辭去黨主席，宣布完成階段性任務。
深網嘅大部分同樣係用標準嘅 HTTP，搜尋引擎睇唔到內容可能只係因為要入密碼、要打字搵嘢先出資料等等，所以其實包括咗好多成日見嘅用途，例如線上電郵服務、網上銀行等等，甚至可以話大部分嘅學術論文、專業資訊等等都係喺深網入面。
祈積奇係香港廚師，而家做緊廚藝同餐飲管理顧問。佢本身係混血兒，阿爸係瑞士人，阿媽係唐人。佢有一個仔叫Max，亦係TVB Think Big Kids嘅成員之一。佢曾經喺香港同北京開餐廳，之後轉型到電視幕前演出，出道作係無綫電視嘅《美女廚房》。
《民國無雙》，拉丁名Res Publica Sinarum，係電腦遊戲，以中華民國大陸時期軍閥背景，互相競逐。遊戲免費，回合制策略遊戲，概念來《大時代的故事》。《民國無雙》復刻大時代的故事，允許玩家可修改到遊戲引擎。
二零一零年七月，《民國無雙》發行首個正式版本1.0版。遊戲由香港遊戲工程師鄭立同台灣國立中正大學歷史研究所學生張承洲合作編寫。遊戲發佈一個月，中華人民共和國文化部便以「嚴重影響國家文化安全」為由，禁止《民國無雙》喺中國流通。
民國初期，袁世凱死後，無人有足夠力量支配全中國。北洋政府主政下，因為府院之爭、貪污腐敗同軍閥割據，動蕩不安。孫中山理解到，需要自己軍隊革命，遂採用聯俄容共與國共合作嘅策略。一九二五年，蘇聯協助改造國民黨，成為列寧式政黨，黃埔建軍完成，共產黨員開始以個人身份加入國民黨，但此時孫中山到達北京後發病，賫志以歿。
《民國無雙》原生於批踢踢實業坊架空歷史板，該版長久以來，就有自制即時戰略遊戲嘅構想。二零零九年九月， chenglap 發佈咗一則遊戲企劃，復刻漢堂嘅《大時代的故事》，將中國近現代史，由北伐到對日抗戰，成段歷史實作為單機版遊戲。
遊戲地圖系統參考《提督之決斷二》，而戰鬥系統則參考《戰國蘭斯》。二零零九年十一月十三號，作者發佈beta7版，定名為《民國無雙》。二零一零年二月開始，擴大咗製作組，好多志願者製作遊戲元件，經歷多次修正後，《民國無雙》1.
中華人民共和國文化部認為民國無雙「嚴重影響國家文化安全」，嚴禁此遊戲。各地文化局按照文化部要求，組織文化稽查執法人員對轄區內網際網路上網服務營業場所進行全面檢查，如果電腦內已經安裝民國無雙遊戲，要立即卸載。
載旗航空公司源自英文「flag carrier」，狹義上係指一個由某個國家或地區政府指定，單獨或壟斷性代表嗰個國家或地區飛國際航班嘅航空公司。由於伊個航空公司嘅飛機上面，通常會塗上被代表國家或地區嘅國旗或區旗，所以叫做「載旗航空公司」。
1990年6月鄔氏係中國福音事工促進會擔任傳道人，隨後被按立成為牧師，由蕭克諧牧師主禮。2008年6月鄔氏與伍華牧師等人共同創立基督教中福教會，並擔任堂主任職務至今。與此同時其曾擔任深圳布吉教會嘅顧問牧師。
一個連五線譜都唔識睇嘅體育老師方雅各，同一個四圍搵學校流浪嘅合約制音樂老師黃韻芬，一班五音不全嘅原住民細路，要喺三個月之內組成合唱團喺全國比賽中奪得冠軍，以解決面臨被廢校嘅危機。方雅各為咗帶領學生參加歌唱比賽，擔當合唱團教練同指揮，但係無論佢哋點咁努力苦練，希望能夠唱得好似其他合唱團噉樣，到比賽當日依然感到格格不入，缺乏信心，更加落敗收場。
但係呢方面令到方雅各明白到原住民細路嘅聲線係與別不同嘅，佢哋冇必要跟足其他人，亦冇必要模仿別人嘅聲音。喺代課音樂老師黃韻芬嘅協助之下，兩個老師激發佢哋嘅學生勇敢面對自己唔同地方，自信噉喺台上唱出自己真正嘅聲音。
係中國國務院喺1984年12月15號批准成立嘅一個中國國家級高新區，喺廣州市嘅蘿崗區入面，1984年12月28號開始奠基。喺1997年，為咗加快發展廣州嘅高新技術產業，廣州市政府就調整咗高新區嘅管理體制，形成咗由廣州科學城、天河科技園、黃花崗科技園同民營科技園喺埋一齊嘅「一區多園」新格局。
喺1991年，廣州市政府發佈咗《關於廣州市經濟技術開發區進一步擴大改革開放嘅決定》提出咗發展廣州經濟技術開發區。1992年初，鄧小平嚟咗中國南邊重發表咗講話報告，話咗要把握好機會嚟深化改革。通過學咗鄧小平嘅重要講話同中共十四大嘅精神，廣州經濟技術開發區重結合咗實際，定咗條《關於進一步深化改革，擴大開放嘅問題決定》，呢份嘢提出咗起保稅區同雲埔工業區嚟深化改革同加強廉政建設、精神文明建設呢15條意見。
喺呢個階段，廣州經濟技術開發區一共搞掂咗投資92.42億元嘅固定資產投資。其中1995年就丼咗11.42億蚊嘅新區基礎嘅建設，就係噉，大幅度發展咗區域嘅經濟，嗰時，1995年嘅廣州開發區工業總產值就突破咗100億蚊嘅關口，去到140億蚊。
1995年11月，國務院特區辦就喺廣州經濟技術開發區入面開咗沿海14個經濟技術開發區嘅工作座談會，而呢個會係交流同研究咗中國入面嘅各個開發區，重搞咗第二次嘅創業思路。到咗1997年嘅中共十五大入面，要求咗經濟特區喺體制創新、產業升級同擴大開放呢啲方面，一定要做高佬。
廣州經濟技術開發區喺廣州市嘅東邊，穗港澳黃金三角洲嘅中心地帶，東南邊靠住東莞、西南邊靠住番禺區，陸路可以去到增城、黃埔區、白雲區同天河區。到2000年底，廣州經濟技術開發區嘅規劃面積已經從1984年嘅9.
東區喺廣州市黃埔區南崗鎮嘅東邊，廣州開發區西區嘅北邊，而呢個區分開咗南北兩區。之前原規劃面積係9.6平方公里，但因為黃埔新港同珠江、東江各碼頭港，重有大蠔洲島一共霸咗3平方公里嘅規劃用地，而廣州開發區凈係得返6.
6平方公里去開發，為咗解決點解唔夠地用嘅嘢，喺1992年，國務院正式批准咗換返3平方公里嘅地嚟發展東區南片。而廣州市政府就決定咗，將雲埔工業區入面嘅4平方公里用地畀返廣州開發區嚟開發用，就發展到而家嘅東區北片。
1995年，廣東省人民政府批准咗，將東區劃入廣州經濟技術開發區，而東區嘅總規劃面積係7平方公里。2000年4月，廣州經濟技術開發區俾國務院批准咗，喺東區度成立出口加工區。喺2001年3月30號，首期90萬平方米嘅出口加工區正式封關營運。
喺幫貧困地區嘅發展等其他各方面，廣州經濟技術開發區都發揮咗應有嘅積極作用。尤其喺幫廣州市嘅老國有企業搬嚟呢度起嘅問題，佢重專門定咗扶持政策，喺地價、稅收方面，重幫咗國有企業同外資接軌、利用外國嘅先進管理經驗同技術。
而魏子豪唔忿頸，將呢單嘢話咗畀阿爸知。到咗朝堂之後，魏超向皇帝彈劾王其，反而被大整蠱，搞到間屋被抄斬，結果魏子豪進入少林寺避難。魏子豪在少林寺藏經閣學咗一身武功，要搵王其報仇，結果又差啲命仔凍過水。魏子豪俾人救返之後，喺藏經閣領悟到家國天下嘅道理，結果嗌朝廷徵召南下驅除倭寇，北上機智退敵，返咗去京協幫皇上搞掂咗王其嘅叛亂，同時重幫家人報咗仇。
QWERTY係全球普遍使用嘅英文字母嘅標準電腦鍵盤。「QWERTY」係個鍵盤第一行嘅前六個字母。鍵嘅安排順序由Christopher Sholes設計。QWERTY嘅打字機喺1874年投入生產。從此成為最多人用嘅QWERTY，大部分嘅電腦都係用QWERTY鍵盤。
佢嘅老豆係裴茂，奉獻帝之命帶關中諸將討伐李傕，因爲呢份功勞封做陽吉平侯。大哥裴徽做曹魏嘅冀州刺史、金紫光祿大夫，封做蘭陵武公，係「八裴」之一，河東裴氏嘅分支西眷裴嘅始祖。二哥裴潛亦做官到尚書令。三哥裴輯做官到工部尚書，亦係金紫光祿大夫，係東眷裴嘅始祖。
巴別塔，又有叫通天塔，係《舊約聖經 · 創世記》裡便提到嘅一座塔。巴別塔嘅故仔講到人類想起座同天一樣高嘅塔，上帝覺得佢哋太囂，就變亂晒佢哋嘅講嘅話、口音，大家聽唔明對方噏乜，溝通唔到，座塔自然就起唔成。
呢個故仔可以算係一個創建神話，畀人攞嚟解釋點解人類會講咁多種唔同嘅語言。而《聖經》可以話係人類史上最有影響力嘅書，好似巴別塔噉嘅聖經故事廣泛傳播到去世界各地，仲有唔少創作品由巴別塔嘅故事嗰度取材，用巴別塔嚟做語言多樣性嘅一個象徵。
東海岸公園，係新加坡最大嘅公園，喺新加坡東南部海岸，佔地185公頃，由濱海灣一直延伸至勿洛，分為A至H區。其中公園入面嘅沙灘全長7.5公里，沙灘側近有一條全長15公里嘅緩跑徑同一條全長12公里嘅單車徑。
另外，公園亦設有燒烤爐、小木屋、美食中心同各種體育活動設施畀人作休憩同各種活動用途。呢個公園亦係新加坡最受歡迎嘅公園之一，每年吸引超過750萬遊客遊覽。另外，東海岸海鮮中心同東海岸人工湖美食村每年亦吸引好多遊客去嗰度食嘢。
LilliPutt 室內迷你哥爾夫係全新加坡第一個室內迷你哥爾夫球場，喺東海岸嘅Playground @ Big Splash擁有930平方米設施。沿住18洞互動式迷你哥爾夫球道擊球，每一個洞都有獨特嘅視聽效果，場內亦放咗新加坡標誌性建築嘅微縮模型。
東海岸海鮮中心喺公園D區同E區之間，同東海岸公園同時開幕，嗰度有8間海鮮餐廳，包括幾間當地出名嘅海鮮餐廳、珍寶海鮮等。海鮮中心主要供應當地特色美食，例如辣椒蟹，黑胡椒蟹同炒麵。2005年，海鮮中心進行咗升級工程，裝修成一個現代化嘅海鮮中心同提供一個更好嘅環境同設施改善。
每逢星期六、日同公眾假期，新捷運會開出401號巴士來往東海岸公園各區，勿洛地鐵站同馬林百列。而喺平日，市民亦可以搭途經馬林百列路嘅巴士去百匯廣場站沿行人隧道前往公園。另外，公園一共有20個停車場，畀揸車人士停泊。
東日本旅客鐵道嘅E235系係一個直流一般型電力動車組系列，E231系500番台嘅後繼車型。先行量產編組喺2015年3月交付，2015年秋季起引入東京山手線投入服務。2017年中開始量產，喺2020前取代所有E231系。
1990年代初，有唔少地攤佬喺華林街一帶集體擺攤，後嚟賣到成街成市，令城市管理方搞佢唔掂。後嚟廣州城市執法部門為咗打擊走鬼現象，喺2000年同廣州地鐵公司合作，喺長壽路同寶華路交界搞咗間商業城嚟規範經營同解決成街走鬼問題。
同年12月底，商場正式開業。開業期間曾經招攬過一系列1950年代同1960年代出世啲失業工人開檔做生意。由於啲貨賣出嘅價錢比較平，令唔少人成日過嚟幫襯買嘢。期間亦搞過4次細規模嘅裝修，安置咗近400個家庭。
2017年11月8號，雷鼎鳴以經濟學者身份出席一個以「國家與香港」為主題嘅研討會期間，提到喺中國叫雞可以用支付寶付款，證明喺當地生活比香港方便，引起各界嘩然，由於喺中國叫雞係非法，雷鼎鳴以學者身份鼓吹犯罪同不道德行為引起各學界大量批評，亦有批評圍繞「叫雞」呢個詞語唔恰當，或者質疑呢個例子喺經濟學上係咪恰當，影響嘅唔止係佢個人專業上嘅地位，更影響社會各界對經濟學者以至經濟學嘅看法。
彭志銘，籍貫廣東東莞，次文化堂社長、香港嶺南大學文化研究碩士、廣東話民間研究人士、功夫文化研究人士，撈過電影製片同編劇、電臺同電視節目主持人呢幾範。1989年6月搞起次文化堂，出版過《老懵董》、《黑俠》、《正字正確》、《小狗懶刷鞋》等書。
喺小說《三國演義》，係呂布嘅「八健將」之一，位列第八。同埋歷史一樣釀酒畀呂布怒，愛處死侯成，佢得到宋憲同魏續求情，侯成最後畀呂布杖擊。侯成背叛嗰陣帶走呂布嘅赤兔馬同方天畫戟去曹操度。除咗宋憲同魏續佢哋畀顏良斬殺，侯成以後就冇佢個事蹟。
周寶霖係香港無綫電視女藝員兼舞台劇演員，讀過第20期藝員訓練班，曾經做過2006年遊戲節目《一擲千金》嘅「千金小姐」，亦都拍過唔少電視劇，出名角色包括《仁心解碼II》嘅沈淑宜同埋《愛回家》嘅Nicole Lai。
《客途秋恨》，南音一曲，版本好多，風格各異。支曲廣受歡迎，成為南音至流行一首，風頭蓋過粵謳。當初由瞽師鍾德唱到省城皆知巷聞。後尾經黃少拔編成大戲，之後甚至幾度拍成電影。曲中男子自述思念妓女之情。支曲起源眾說紛芸，舊說為繆艮自述，亦有其他講法。
曲中講到多情男子，同妓女相戀，又無錢幫妓女埋街，因要旅途要離開，有不得不分別之苦。曲分上下卷。曲起首自序，有說係後人加上去，同後面水準唔夾，孤舟岑寂晚涼天，先至真正起首。之不過，「涼風有信」依幾隻字，唱到家傳戶曉，經已不可或缺。
上卷故事已足，起初寫秋意悲涼，憶述初見面，之後岐別，再憶測擔心，見兵禍連遦，唔知有否遇災變。相識同別離，都只係輕輕帶過，反而舖排咗好多思腸意境。下卷似續作，諗起同佢講陳後主嘅故事，又幻想私奔但自己無力做，恨意綿綿。
崑山玉石也遭焚毀，好似避秦男女入桃源。你係幽蘭不肯受污泥染，又怕賊兵來犯月中仙。 你話嬌花若被狂風損，嗰陣玉容無主情乜誰憐。一定輾轉馬前遭血濺，日落魂歸玉化煙。你話若然你豔質係遭兇暴，我寧願同埋白骨去伴姐妝前。
而葉廷瑞，字瑞伯，廣東南海人，同為乾隆嘉慶時人，之不過遲繆艮廿年出世。據佢後人所講，葉氏廣東廣西經商，上過廣西河艇，艇上結識湖南妓女。後湖南苗亂，廣西告急，由此斷絕音信。史上苗亂，由乾隆六十年亂到嘉慶十二年至平定，遍及湖南、貴州同四川。
耶穌喺呢個比喻裏面，設有三種人，財主代表上帝，管家代表主嘅僕人，兩個欠債人代表犯罪欠債嘅人，由於呢個唔道德嘅管家，佢對主人唔忠心，嘥咗主人嘅財物，唔能夠向主人交代清楚，主人就將佢辭退，佢為咗打算自己將來嘅去路，於是佢將欠佢主人債嘅人叫來，擅自將債額減低，將一個欠一百簍油嘅人，減少五十簍，又將一個欠一百石麥子嘅，減少二十石。
佢噉做嘅意思係而家主人將佢放棄，將來會有其他人能夠接待佢，可以有其他地方去。主人就讚呢個唔道德嘅管家咁聰明，主人並唔係讚賞呢個人古惑嘅行為，不過係覺得佢夠精明，早有預備，趁住而家嘅時機，造成將來嘅幸福。
今世嘅人乃係指唔信上帝嘅世人，光明嘅人乃係指已經信上帝嘅人。耶穌喺教訓門徒點樣藉住用世人嘅錢財，結交朋友，賙濟貧窮，行出善事，經營將來永遠嘅好處，所以耶穌唔係叫門徒用呢個唔道德管家所做嘅行為，而係要好似佢咁聰明，並且教訓人，無論喺最小嘅事上，或喺最大事上都要忠心，意思乃係人嘅忠心唔在乎佢所受嘅交託有幾多，乃係在乎佢要盡責任嘅觀念，要盡力做好自己嘅本分。
當年陳俊傑係轉校生，返學第一日已經俾張鎧妮欺壓，但係之後張鎧妮對於陳俊傑嘅音樂才華非常之傾慕，因為鎧妮好鍾意搖滾樂，所以想組織一對屬於自己嘅樂隊參加校際歌唱比賽，可惜一直搵唔到啱嘅拍擋，所以佢對陳俊傑態度嘅態度作出180度嘅轉變，希望佢會肯加入一齊參加比賽。
比賽前夕，撞啱澳門主權移交，鎧妮嘅爸爸係葡萄牙官員，佢爸爸決定喺澳門主權移交之前帶埋一家大細返葡萄牙生活，搞到鎧妮要同俊傑分開。就係因為咁鎧妮參加唔到比賽，而且佢哋隊樂隊RockKid參賽資格突然俾人取消咗，但 RockKid 仍然帶齊嗮樂器去到比賽場地，企係操場中間開始唱歌，期間鎧妮喺機場跑返去比賽場地位同隊友打氣，佢哋唔理俾保安警察趕走同埋打傷，堅持唱完成首歌。
而鎧妮家姐月盈就係因為老崔喺佢哋上機之前，及時趕到去機場仲突然間錫咗佢個咀一啖，再即時向月盈表白同親口話想佢留低同佢一齊生活，所以最後月盈冇跟屋企人走，決定留喺澳門同愛人一齊。而陳俊傑最後只係可以送鎧妮上機，喺上機前鎧妮錫咗陳俊傑塊面一啖，之後仲話佢爭自己一份禮物之後就同屋企人搭飛機返葡萄牙。
老襯亭係香港一亭，原叫山坳亭，喺香港山頂，已拆。之後亭地嘅樓，卽爐峰塔同凌霄閣，都叫老襯亭。老襯亭實爲山頂纜車嘅山頂總站，實地喺歌賦山同扯旗山之間，喺爐峰峽之處。老襯亭同山頂纜車，係香港大酒店公司所有。
老襯亭最初係個亭，用來睇風景，毁於香港日治時期。二十世紀五十年代，香港大酒店出資起樓，是爲山頂站嘅樓。一九七二年，原地建爐峰塔，八月廿九號開張，頂層有西餐廳，餐廳落一層做咖啡室，而底層做中菜餐館。塔喺一九九三年再拆，起個座凌霄閣。
2021年徐蒨寧參選ViuTV搞嘅《最後一屆口罩小姐選舉》，代號「阿姨」，係廿強入面年紀最大兼唯一已經結婚生仔嘅參賽者。雖然佢嘅素人身份令佢嘅人氣唔及得上一啲有幕前經驗嘅模特兒同KOL參賽者，但最後佢成功以黑馬姿態攞到亞軍。
基本嘅性能上維持喺原本嘅狀態，為咗令佢更方便攜帶而更加小型輕量化，外觀設計都換新咗。發售時原本係以「任天堂DS嘅上級機種」為理由，同埋原本嘅DS一齊賣，但係因為DS爆發性熱潮嘅幫助，同發售過程一樣嘅Game Boy Advance同埋Game Boy Advance SP一樣，而家實際上係以任天堂DS嘅後繼機進行生產、普及。
以希伯來神話做基礎嘅亞伯拉罕教分支宗教，好似猶太教、基督教，多數都相信諾亞方舟係堅嘢，不過亦有啲派系認為方舟只係一個隱喻，代表教會嘅象徵，而經文直譯主義者就相信諾亞方舟係堅過石堅，重認為諾亞方舟停咗喺土耳其東北面嘅阿辣辣特山地區。
陳逸寧，係香港嘅電影演員。佢喺馬來西亞出世，香港讀書，香港樹仁大學畢業，1998年被星探發掘，並簽約Jamcast開始做廣告模特兒，1999年拍香港電台青春電視劇《Y2K前的暑假》開始演戲，同年第一部參與嘅電影演出係《辣椒教室》。
2001簽約中國星成為旗下藝人，開始參與更多電影拍攝，包括《棋逢敵手》、《我的婆婆黃飛鴻》、《蝴蝶》等等。2007年開始做保險代理至今，間中會參與幕前演出。當中2012年電影《春嬌與志明》個角色Isabel憑露骨對白「腿張開」而出名。
八榮八恥，又叫社會主義榮辱觀，係中華人民共和國中國共產黨嘅價值觀。胡錦濤喺2006年3月4號下晝參加中國人民政治協商會議第十屆全國委員會第四次會議嘅民盟、民進聯組會上發表嘅「關於樹立社會主義榮辱觀」講話中提出。
戰爭期間，唔單衹出現咗第一批鐵甲艦，而且參加克里米亞戰爭嘅英國士兵從鄂圖曼帝國士兵身上學識捲煙同食煙嘅方法。英國、法國同埋鄂圖曼帝國大獲全勝。最後俄羅斯被迫同英國、法國、鄂圖曼帝國簽署巴黎條約，條約規定俄羅斯唔單衹放棄所有佔領地區，奧斯曼土耳其帝國嘅領域被保證，而且黑海內唔畀駐軍。
The Doors樂隊其中一隻用咗做電影《現代啟示錄》叫 The End 嘅歌最具爭議，歌詞內容講到要殺死老豆，又同阿媽做愛。呢種咁激嘅內容喺嗰陣時畀成個社會好震撼，而呢種激進同咆哮式嘅搖滾樂風格亦對後來搖滾樂有好大影響。
不過Jim Morrison嘅死好迷離，單係死因都好多種講法同陰謀論，甚至有人認為佢根本未死。喺佢在生嗰陣，就已經成日有話佢死咗嘅搖言，唔係話車禍，就話旅館露台跌落街，甚至馬上風都有人話過，幾乎個個禮拜都有呢啲傳言。
又由於佢死咗之後無驗屍，所以佢死因又係好多講法，最多人認為係吸海洛英過度而死，根據後期一啲醫生講，吸食大量海洛英再送酒飲，會導致中樞神經同呼吸系統停滯，即時死亡率非常高。不過吸食大量海洛英一定要用注射方法，而注射係Jim Morrison一生最抗拒，佢通常係用鼻索，呢個方法點吸都唔會吸到死，所以好多人懷疑佢吸海洛英過度而死呢個講法，但呢個講法係最多人認同嘅講法。
最後一種講法就係話佢跟本無死，佢覺得明星呢個身份畀佢太大壓力所以利用呢個方法消失，再加上喺1967年佢哋重未好紅嗰陣，佢曾經講笑咁講過話想做一段假死新聞，然後走去非洲，改名 Mr. Mojo Risin'，不過Mr.
不過樂迷嘅熱情都造成麻煩，喺佢個墓同周圍其他人嘅墓碑都畀人畫花晒，而且每年佢死忌啲樂迷都走到去搞到個公墓好似開音樂會咁，管理拉榭思神父公墓嘅人同佢個墓周圍其他人嘅墓嘅家人已經對呢啲嘢好唔滿意。1990年荷里活導演奧利華史東拍咗一部講The Door樂隊嘅傳記電影《火樂焚城》，上畫之後又再興起一般 The Door 音樂熱潮，突然間又好咗好多以前未聽過 The Door 嘅樂迷。
檳威海峽又叫檳城海峽，係馬來西亞檳城海域嘅一個海峽，海峽將檳榔嶼同喺馬來半島嘅威省隔開，最窄處寬度大約3公里，有檳威大橋同檳威二橋連接兩岸。由於交通接近飽和，未來將會起海底隧道或者第三大橋連接威北同檳島。
潘有度，別名紹光、致祥，字憲臣、容谷，商名啟官，祖籍中國福建，係廣州十三行同文行嘅第二任行主。佢繼承老頭潘振承嘅事業，做同文行行主，到嘉慶十二年卸任兼退行。嘉慶二十年，兩廣總督蔣攸銛請佢出山，做返行商，兼且同伍秉鑑一齊做總商。
2010年夏，卡華路嚟到歐洲奧地利嘅薩爾斯堡紅牛踢波。佢喺2011年8月28號同維也納快速隊打嘅聯賽比賽受傷而至少休息半年，2012年11月20號復出。期間佢幫薩爾斯堡紅牛攞過奧超冠軍，重入選咗2013－14賽季歐洲聯賽十大新星兼攞埋第一。
阿豐索·奧古斯托·莫雷拉·佩納係巴西律師、法學家同埋政治人。佩納屬於米涅羅共和黨，喺1874年開始佢嘅政治生涯，喺跟住嘅幾年入便，佢做過農業部長、商業及公共議題部長同埋司法部長。1892年，佢做咗米納斯吉拉斯州州長，做到1894年。
《勞動基準法》簡稱勞基法，係臺灣法律體系中最基本嘅勞工法例，佢嘅立法目的係「設立最低勞動標準，保障勞工嘅權益，加強雇主同勞工之間嘅關係，同時推動社會同經濟嘅發展」。呢個法例係喺民國73年7月30號公布同實施嘅，而家嘅現行版本係2020年6月10號經過修正同公布嘅。
2018年，呢條法例喺修訂嘅時候，各個工會對草案表達強烈不滿，時代力量指呢條法例係「修惡」，執政民進黨企喺資方嘅角度，傷害勞工權益。但修訂最終被通過，事件亦被視為民進黨同時代力量關係轉差，分道揚鑣嘅導火線。
2021年，伍家朗參加2020年夏季奧林匹克運動會嘅男子羽毛球單打比賽，但因為佢得唔到贊助，亦未能申請到喺球衣加上香港區旗同區徽，只能响主辦方同埋裁判嘅批准下，着住自備同埋寫有中英文「中國香港」字樣嘅黑色波衫出賽。
南朝梁武帝大通元年，菩提達摩從印度航海嚟到今日廣州嘅下九路珠秀坊一帶登陸。梁武帝派人專程接達摩到金陵。達摩離開金陵後到中原地區嘅少林寺傳教。佢嘅禪宗學說經後世啲人形成咗中國佛教嘅主要宗派。最後，達摩俾人嗌做中國禪宗始祖。
劉植岩，河北昌黎人，做過中央人民政府人事部副局長，政務院參事室參事，中共中央組織部處長，中共雲南省委常委兼昆明市委書記，中共中央西南局組織部部長、書記處書記等職。佢係現任中華人民共和國國務院副總理劉鶴嘅老豆。
銅鑼灣北站，原本叫維園站，係港鐵將軍澳綫一個已經落實起嘅地鐵站，屬北港島綫工程嘅一部分，暫時唔會早過2026年動工。建議位置喺香港島東角維園道同告士打道地底，好近維多利亞公園嘅西北邊，計劃服務銅鑼灣北部一帶。
到時本站同會展站就會係將軍澳綫兩個喺灣仔區嘅車站。兩鐵合併前負責發展沙田至中環綫嘅九廣鐵路公司有諗過將車站經過長約240米嘅行人隧道，連接住現有港島綫銅鑼灣站嘅計劃，到時或者會落實，行人隧道收費區或者經過而家的銅鑼灣站東大堂連接，若果落實銅鑼灣站將會變成轉車站，有助分流北角站轉車嘅人流。
2012年4月18號晏晝，黃埔區教育局同廣州市第6中學簽約，要辦返間預定規模為36個班嘅黃埔軍校紀念中學。但用地方面出現一度停頓，由於長洲喺嗰時被列入歷史文化保護範圍而唔畀大規模開發，所以用咗84中嘅位嚟辦學。
本嚟預計2014年9月會起好新學校，但受到兩區合併，以及學校用地拗數及84中嘅數典忘祖問題而一拖再拖。期間同84中一齊做咗「連體學校」，其中除咗舊教學樓俾紀念中學霸咗之外，其它地方都係84中同埋軍校紀念中學一齊共用，因此而俾部分老師質疑。
2016年初，黃埔區教育局重新啟動軍校計劃，同年4月13號令84中一度陷入逼遷傳聞，甚至有在校學生嘅家長同埋長洲當地居民自發聚集同聯名上書，抗議黃埔區教育局呢次嘅逼遷行動。時隔7日，黃埔區教育局正式出面回應此事，話2012年辦紀念中學係出喺盤活國有資產。
後嚟呢間嘢變咗中共廣東省委書記張太雷嘅秘密住宅，重喺呢度搞過廣州起義。2002年9月份，呢間嘢俾市政府公佈咗係廣州市登記文物保護單位，但係呢間嘢唔開畀出面啲人入去睇。2015年8月入第八批市級文物保護單位名錄。
富豪奧林比安有9.5米及10.3米兩軸版，同埋10.4米、11.3米及12米三軸版可以揀。而車身選擇包括亞歷山大R型、東蘭開夏同埋Northern Counties Palatine/Palatine II。
香港嘅九龍巴士喺1994年初接收咗1架富豪奧林比安11米冷氣巴士，其後喺1994至1998年引入多530架，並喺1994至1997年引入338架12米富豪奧林比安冷氣巴士。另外九巴喺1995年引入30架11米富豪奧林比安冇冷氣巴士，係香港最後一批冇冷氣嘅專利巴士。
中華巴士喺1994至1998年引入64架富豪奧林比安11米冷氣巴士，配亞歷山大車身。1998年9月1號中巴嘅專營權完咗之後，中巴將其中62架賣畀新世界第一巴士，另外兩架留番做非專利車，2001年賣咗畀城巴。
城巴喺1994至1998年引入304架富豪奧林比安12米冷氣巴士，除咗有55架係配Northern Counties車身之外，其餘係配亞歷山大車身。另外城巴亦喺1994年引入10架富豪奧林比安10.4米冷氣巴士，同埋喺1996至1998年引入140架富豪奧林比安11米冷氣巴士，兩者都係配亞歷山大車身。
香港空運貨站有限公司喺1998年引入兩架配Northern Counties車身嘅富豪奧林比安12米冷氣巴士做員工車。1999年9月起，香港空運貨站唔再親自經營自己嘅員工接送巴士線，因此呢兩架巴士俾新巴買入，巴士喺2000年重新投入服務。
金馬倫大廈係香港島寶雲山上面一座豪宅，喺馬己仙峽道34號，1951年起好3層樓。每層有ABC三個住宅單位，分為1800至2300平方呎3種樓則。金馬倫大廈總共樓盤唔過10個。因為金馬倫大廈個名，好多人都以為嗰度係金馬倫山。
1989年12月，王菲以王靖雯嘅名義喺香港樂壇出道，之後佢個人所推出嘅專輯響日本都有代理版本。1995年7月，佢所推出嘅《菲靡靡之音》就係一張同鄧麗君致敬嘅翻唱專輯，然之後繼續響日本推出兩首單曲《Eyes On Me》同《Separate Ways》。
2000年代開始，臺灣歌手周杰倫以創作歌手出道之後便受到各地媒體關注，成功帶動中國風潮流。2001年4月，由F4所演出嘅臺灣電視劇《流星花園》響全球各地廣受歡迎之後。臺灣歌手羅志祥響2012年2月，推出個人日文單曲《DANTE》。
清代光緒年間，北郊石井村民劉亞林落來創立，改名林記雞店，開初左近蘇記雞店生意好過林記。到劉耀泉三個仔接手，改到清遠或大東樓雞欄揀靚雞返來，專賣嘈肥雞。渠鋪面係設籠擺賣，任人參觀選購。據話由於服務周到，林記「牛奶雞」打響咗名堂，「蘇記」就畀逼到執笠。
林記啲雞係鄉下買返來，放入雞場再「槽」，精谷、麥糠、豆麩、赤豆等精料做飼料，仲有話用牛奶拌料、以硫磺熏場，等啲雞「槽」得肉嫩、骨脆、毛鮮。呢啲就係所謂「嘈肥雞」，係兼啲兩斤打下嘅雞項，賣出前一周，餵養秘制飼料，並將雞隻遮黑圈養，然後夠日就上市賣。
民國陣「雞林」發展興旺，「買靚雞、到雞林」成咗市民口頭語，慕名來者唔少，當其時巴士乘務員報站，行經舖頭停站都直接叫「雞林」，而唔係「中華中」、「惠愛西」等。雞林消失後，仲保持著呢個站名，直至1980年代。
5蚊紙早喺19世紀中已經由當時3間主要發鈔銀行──香港上海滙理銀行、印度新金山中國滙理銀行同埋印度倫頓中國三處匯理銀行出。而另一間規模較細嘅香港中華匯理銀行曾經喺1890年代出過5蚊紙。直到二次大戰以前，3間發鈔銀行嘅5蚊紙設計分別變咗幾次，尺寸、色水、風格一直都有唔同。
戰後，只剩低滙豐銀行同埋渣打銀行繼續出戰前款式嘅5蚊紙。佢哋都喺1959年改咗5蚊紙嘅設計，兩間發鈔銀行嘅銀紙除咗大幅縮細之外，尺寸亦都一樣。不過實際上，滙豐銀行嘅銀紙圖案設計變動唔大。而渣打銀行嘅5蚊紙繼續係綠色嘅。
佢生於里斯本，曾喺陸軍服役，並喺印度果阿、安哥拉等地服務。1966年11月26號出任澳門總督，上任冇幾耐就發生一二三事件，令佢要簽署承擔全部責任嘅聲明書。1970年9月獲准續任兩年，同年晉升為將軍。1972年7月又獲准續任兩年。
搖錢樹，英文叫現金牛或者金牛，喺做生意上係指一啲能夠持續噉創造利潤或者價值嘅公司或者產品，尤其係一啲因為市場佔有率高等嘅原因而唔使點做創新都有利可圖嘅公司或者產品－呢啲公司或者產品就好似有錢生出嚟嘅樹或者可以揸現金出嚟嘅牛乸噉。
文言常用都有近二百。大致作用可分為起首、句尾、連接、相似、反意、原因、後果、假設、發問、慨嘆、判斷、阻止、目的、加強、加強兼連接、至盡、均等、加限、臨近、完成、時間、指示、被動，以及分唔到類嘅單項。有啲可以同西洋副詞、前置詞，後置詞、連接詞、形容詞、感嘆詞比擬，有啲係中文獨特。
林以諾，香港親中派基督教界人士，香港阡陌社區浸信會前主任牧師暨飛躍網絡國際義務執行董事，香港著名基督新教福音派佈道者之一，同時亦係商業電台雷霆881《靜默的革命》、《大龍鳳》節目主持同多個講座講者。2017年5月1號，佢宣布提早喺阡陌社區浸信會退休，佢指因過去工作壓力大，導致出現失眠同患上驚恐症。
因應佢嘅親中立場同言行，佢同陳世强、劉金勝、管浩鳴、許淑芬、梁燕城、張恩年、蔡志森、蘇穎智、盧龍光、陳歐陽桂芬喺2020年被門徒事工列入「基督教制裁名單」。門徒事工形容佢哋係長期協助極權政府打壓港人民主同人權嘅「賣港教賊」，要求各國政府對佢哋實施制裁懲罰。
苯，又叫㷍、安息油，喺常溫下係一種冇色嘅液體，有好勁嘅香味。佢成份C₆H₆，結構係環狀，符號⌬、⏣、PhH。苯可燃，有好勁嘅毒性，亦都係一種致癌物質。苯只可以溶係有機溶劑到。而苯本身都可以做到一種溶劑。
徐才厚係中國共產黨同中國人民解放軍前高層領導人，中國遼寧省大連市瓦房店市人，解放軍上將。1963年參加解放軍，1971年加入中國共產黨，係中共第十五屆至第十七屆中央委員，第十六屆中央書記處書記、解放軍總政治部主任，第十七屆中央政治局委員、中央軍事委員會副主席。
徐才厚被認為同前中共中央總書記江澤民關係密切，喺江澤民退出中央軍委之後，徐才厚出任軍委副主席，掌控軍中人事任命，佢利用職權收受巨額賄賂，幫人喺軍中升遷同擔任要職。2014年6月底，中共中央總書記習近平主持召開中央政治局會議，決定開除佢黨籍，送去檢察機關依法處理，2015年3月15日，徐才厚因膀胱癌末期，全身多發轉移，多器官功能衰竭，醫唔番響醫院瓜柴，終年71歲。
佢曾經做過港島總區高級警司，期間多次就香港逃犯條例爭議嘅示威運動，向公眾講述警察嘅工作。佢曾經多次公開批評示威者，同埋解釋使用催淚彈、強行終止示威活動嘅原因。佢之後去咗做深水埗警區指揮官，2020年12月晉升做總警司。
喺2012年5月，多個港台媒體報導，商人劉定成引誘咗包括吳樂俊在內嘅多個男性警務人員同明星拍下裸照。之後，佢承認自己曾經拍咗一啲唔著上衣，營造夏日氣氛嘅照片。亦因為呢次事件，喺香港逃犯條例爭議期間，有啲支持反修例嘅人會揶揄叫佢做「警鴨」。
喺2022年，香港武漢肺炎疫情嚴峻，好多市民都受限聚令限制唔可以聚會，生活受到一定影響，不過喺1月，消防處被揭發知法犯法，喺尖沙嘴消防局大樓嘅會社內舉行百人聚餐午宴，其中包括吳樂俊在內，仲有消防處處長梁偉雄、建築署長何永賢、行政會議成員葉國謙、立法會議員楊永杰、深水埗民政事務專員黃昕然、九龍城民政事務專員蔡敏君，仲有警務處、民政署同埋食環署嘅高級官員都有出席，事件被人批評，話呢啲官員知法犯法。
淘大工業村迷你倉大火係發生喺香港九龍佐敦谷牛頭角道7號淘大工業村第1座嘅時昌迷你倉嘅四級大火，2016年6月21號上晝10點59分起火，燒咗四日半至大致救熄。火警計有2位消防員死、12位受傷。另外亦有多位附近嘅居民不適送院。
仙女座係家下八十八西洋星座之一。佢響天球北部，佔天球面積722平方度。地球北半球來講，仙女座係秋天嘅星座，即係秋夜會見到。肉眼可以睇到嘅星，約莫100粒到。有一到四等星15粒，即係有2等星3粒、3等星1粒、4等星11粒。
佢開通初期時凈開咗從北土城站到森林公園南門站一部份，但嗰時凈限畀有奧林匹克身份註冊卡啲人或有2008年夏季奧林匹克運動會嗰日比賽飛啲觀眾先至有得搭車，即使係殘奧會閉幕之後都唔對外，反而退出營運10日直到同年10月1號先至恢復營運，但嗰時凈限畀有奧林匹克公園入場飛啲遊客先至有得搭車，直到2008年10月9號取消嗮地鐵入場嘅第三方門票限制。
從2011年10月15號開始試過退出營運78日，直到2011年12月31號恢復營運兼將北邊總站延長到回龍觀東大街站。2012年12月30號將南邊總站延長到鼓樓大街站。2013年12月28號，路線繼續兩邊延長，其中南邊總站去到南鑼鼓巷站，北邊總站去到朱辛莊站。
2018年12月28號，南邊嘅路線亦正式開放，不過凈從珠市口站去到瀛海站，而北邊嘅路線南邊總站延長多咗個站，去到中國美術館站為止。期間路線分成兩部份營運，直到2021年12月31號因中間部份嘅金魚胡同、王府井、及前門三個站通車後先至將南北嘅通道打通埋。
李格致先後喺英國航空企業「Short Brothers and Harland」同巴西做嘢。1960年起，佢做英國盧布路科技大學教授，亦做過高級副校長。1972至1975年，佢做英國蘭卡斯特理工學院院長。
ㅹ係一個已經廢除咗嘅諺文字母，未廢除之前係一個子音字母。「ㅹ」原本係代表聲嘅其中一個字母，但係冇畀人用過，反而用而家嘅日文「に」做韓文嘅語音符號。15世紀中之後，韓國就廢除咗用漢字同埋中文注音符號，而呢個字亦再冇人用。
2003年2月21號，帶住沙士病毒由中國大陸廣州來香港探親嘅醫學院退休教授劉劍倫，入住九龍京華國際酒店911房，將病毒傳染畀同佢一齊搭𨋢嘅另外十六名旅客。佢喺廣州參與沙士疾病治療期間被感染，3月4號喺香港廣華醫院不治。
禾塘咀街，香港一街，喺新界葵涌，行政上歸葵青區。條街甚為曲折，成雙鈎形，有五個折位。街起自山下光輝圍，向南走，遇禾葵里屈西，遇葵興路屈北，一路上山，遇耀榮街屈西北，去到至北之處，稍屈西南，過健康街，遇健全街屈南，止於大窩口道。
喺先秦嗰陣，諸侯國君主通常都自稱「孤」、「不谷」、「寡人」，稱「王」嘅人都可以自稱「本王」，秦建立咗之後，嬴政開始用「皇帝」尊號，規定「朕」做皇帝自稱。呢個稱呼自秦始皇十三年一直流傳去到辛亥革命嘅中國帝制結束。
水木一郎，本名早川俊夫，喺日本東京都出世，Yellow Bird旗下藝人，係一個日本著名嘅動畫歌手、作詞家、作曲家、配音員同演員，屬於日本哥倫比亞音樂娛樂股份有限公司。身高170厘米，O型血，喺日本世田谷學園高等學校畢業。
水木一郎喺1968年加入成為日本哥倫比亞唱片公司嘅歌手，佢推出咗第一首單曲「君にささげる僕の歌」。之後佢於1971年唱出咗佢嘅第一首動畫歌曲「原始少年リュウが行く」，係嚟自東映動畫同石之森章太郎嘅作品「原始少年リュウ」。
以後佢繼續唱出咗幾多首嘅動畫同特攝歌曲包括鐵甲萬能俠、沙漠神童、鐵甲萬能俠二號、宇宙騎士、磁力鐵甲人／金剛飛天鑽、超力電磁俠、宇宙海賊夏羅古、百獸王、電子神童、變形金剛Z、幪面超人、金屬英雄同埋超級戰隊系列等等，佢所唱嘅歌曲已經超過咗1000首，成為「動畫歌之帝王」嘅稱號。
喺唱片專輯裏面，佢嘅卡通片主題曲唱碟平均銷量數目係10萬張，相對當時嚟講一般動畫歌曲只有5萬張嘅銷量已夠驚人。其中於1972年推出嘅動畫主題曲唱片鐵甲萬能俠，呢啲唱碟嘅銷量數目唔少，達到70萬張，以及於1978年推出嘅宇宙海賊夏羅古唱碟同埋銷量數目已達到15萬張。
另外，於同年4月推出嘅《宇宙海賊夏羅古》主題曲「Captain Harlock」有請咗68位交響樂隊成員嚟演奏。到咗1982年，佢所發賣嘅唱片合計累積銷量數目已經達到700萬張或以上，打破咗佢嘅發售記錄。
水木一郎嘅首張精選專輯《OTAKEBI參上! 吠える男 水木一郎 BEST》於1989年6月先後推出，之後《水木一郎OTAKEBI2》於1990年5月推出，哩兩張專輯內已收錄咗十幾首嘅懷舊動畫主題曲。
喺同年11月嘅中旬推出咗「懐かしくってヒーロー～I'll Never Forget You!～」。另外，佢嘅經典專輯《水木一郎大全集》Vol.1～5於1990年9月1日至1992年8月21日全面發行，收錄咗二百幾首從1968年登場以嚟至九十年代初期嘅動畫歌、特攝歌同埋一般歌曲。
佢喺1997年結束嘅日本哥倫比亞唱片簽約之後，推出嚟自First Smile Entertainment嘅專輯《超級機器人大戰Vocal Collection》，哩個就係《Super Robot Spirits》之旅嘅始段，而家哩項宴會於每年一度舉行，容納咗幾千個觀眾所欣賞嘅。
到咗2000年7月17號，佢曾經同影山浩宣、遠藤正明、阪本英三同埋松本梨香喺東京澀谷舉行記者招待會而宣佈成立咗動漫搖滾樂隊JAM Project，後嚟佢係哩個組合嘅初期成員之一，不過佢喺2003年3月嘅2nd Live時發表「非常勤」宣言，結果因為私人理由關係而佢正式離開咗JAM Project。
2020年7月，舊國民民主黨同舊立憲民主黨再為合併嘅事磋商，到8月，兩黨終於有咗共識，大部分舊國民黨嘅議員會加入合併之後嘅新黨，但係舊國民黨有一部分議員因為消費稅減稅同修憲等等嘅政見上立場唔同而反對合併，包括當時嘅黨代表玉木雄一郎。